Cuvântarea d-lui general de Divizie O. Stavrat, guvernatorul Basarabiei, rostită la Adunarea generală a învățătorilor din Basarabia

Cuvântarea d-lui general de Divizie O. Stavrat, guvernatorul Basarabiei, rostită la Adunarea generală a învățătorilor din Basarabia

“Mulțumesc D-lui Președinte al Asociației Învățătorilor din Basarabia pentru cinstea ce mi-a făcut, invitându-mă la deschiderea festivă a Adunării Generale a Învățătorimii Basarabene. Este pentru mine o fericită ocazie de a aduce aici, în primul rând, omagiu învățătorimii eroice, care încadrând plotoane și companii, au stropit cu sângele lor generos și entuziast, câmpurile de bătaie și au înscris cu faptele lor pagini de glorie pentru neamul nostru.

Mareșalul nostru Conducător, cu ocazia inspecțiilor de curând din Sudul Basarabiei ne spunea – “dintre intelectuali, învățătorii au dat cea mai mare contribuție pe front”. În al doilea rând, aduc salutul meu și al întregului Guvernământ al Provinciei, învățătorimii harnice și active – cea a doua armată a țării și care înfrățindu-se cu tineretul înflăcărat și curat al Neamului, știe să dăltuiască suflete și să zămislească micile personalități, care vor fi mâine cetățenii viitori apărători ai Țării noastre Românești.

Rolul învățătorului este nemăsurat de mare în viața Națiunii, căci după modul cum veți ști să zidiți și să cizelați sufletul copiilor noștri, imprimândule credința cu răsunete rodnice pentru întreaga lor viață, dați garanția sau nu, că elevii de astăzi și cetățenii de mâine ai acestei Țări, vor fi la înălțimea menirii lor. Mareșalul nostru Conducător ne spune undeva că “după cum nu poate zidi un așezământ fără suflet și fără cărămizi, tot așa nu poate întemeia o personalitate și un Neam fără lumina cărții și disciplina muncii”. Învățătorimii basarabene însă, îi revine servituți și mai mari și înțelegeți de ce?! Întreaga Basarabie este astăzi un enorm șantier de muncă și învățătorul basarabean trebuie să fie în prima linie! Din contactul ce l-am luat cu Școala și cu învățătorii, cu ocazia diferitelor vizite făcute în Provincie, am constatat mare satisfacție că pretutindeni învățătorimea – învățători și învățătoare laolaltă – înlocuind și pe cei plecați pe front, se identifică cu întreaga lor ființă rolului mare ce le revine, că sunt toți la datorie și că rezultatele sunt foarte îmbucurătoare!

Fără îndoială că sunt mici excepțiuni, însă nimic nu poate opri ritmul entuziast al învățătorilor tineri! Țelurile ne-au fost fixate: Mareșalul nostru Conducător dorește să faceți: “Școala realității românești, școala țăranului, școala meseriașului”. Plecați dela ideia că baza structurală a școalei trebuie să fie țăranul, care aici în Basarabia numără astăzi 150.000 copii ce au rămas anul acesta fără lumina cărții. “Învățământul nostru post primar și chiar cel primar trebuie să fie aminamente practic – tinzând a forma buni gospodari, buni plugari, buni meseriași, bune gospodine, bune mame!”. — Nu vă lăsați atrași de momeli străine de școală, nu urmăriți foloasepersonale, trăiți viața vechilor noștri dascăli —

Căutați să vă bucurați de plăcerea ce simțiți când vă puteți încălzi la dogoarea jăratecului adevărului; — Căutați ca lumina ce răspândiți să aprindă sufletul elevilor dvs.; — Puneți inimă și suflet ca să căliți sufletele celor mici în dragoste de Neam, Țară, Rege și Conducător. * Adunarea D-stră va dezbate multe chestiuni de ordin didactic și statuar. Eu vă îndemn să nu uitați acea a chemării de astăzi a învățătorului, dela care se așteaptă atât de mult. În acest gând, doresc ca rezultatele să fie cât mai rodnice și mai cu folos pentru țară”.

Contents